गेल के नाम से चिढ़ गए वेस्ट इंडीज के कप्तान  
भारत के खिलाफ अपने बल्लेबाजों के खराब प्रदर्शन से खफा वेस्टइंडीज के कप्तान डेरेन सैमी सलामी बल्लेबाज क्रिस गेल का जिक्र आते ही बुरी तरह चिढ़ गए और अपनी नाराजगी नहीं छिपा सके।
भारत के खिलाफ अपने बल्लेबाजों के खराब प्रदर्शन से खफा वेस्टइंडीज के कप्तान डेरेन सैमी सलामी बल्लेबाज क्रिस गेल का जिक्र आते ही बुरी तरह चिढ़ गए और अपनी नाराजगी छिपा भी नहीं सके।  सैमी ने व्यंग्यात्मक लहजे में कहा, पिछले 10 साल से हमारे बल्लेबाज जरूरी मौकों पर रन नहीं बना पा रहे हैं। हमारे लिए अच्छा होगा कि गैरी सोबर्स, विव रिचर्ड्स, क्लाइड वॉलकाट, सभी को वापस लाया जाए।  सफलता की कुंजी के बारे में पूछने पर उन्होंने कहा, हम 20 विकेट लेने में सक्षम हैं, लेकिन मौकों का फायदा उठाना आना चाहिए। पहली पारी में एक बार अच्छा स्कोर बनाने के बाद यदि मैं राहुल द्रविड़ का कैच नहीं छोड़ता, तो हम दबाव में नहीं होते।  सैमी ने बारबाडोस में दूसरे टेस्ट के जरिये शृंखला में वापसी की उम्मीद जताई। उन्होंने कहा, हमारे गेंदबाजों ने अच्छा प्रदर्शन करके भारत को दोनों पारियों में 250 रन के भीतर रोक दिया। इससे लगता है कि दूसरे मैच में हम वापसी कर सकेंगे। उन्होंने कहा, दोनों टीमों में ज्यादा फर्क नहीं है। पूरी शृंखला में मुकाबले करीबी रहे हैं। हम बस मौकों को भुना नहीं सके।सैमी ने कहा कि वेस्टइंडीज क्रिकेट को राहुल द्रविड़ और हरभजन सिंह जैसे क्रिकेटरों की जरूरत है, जो निर्णायक क्षणों में मोर्चा संभाल सकें। उन्होंने कहा, द्रविड़ और हरभजन ने जिस तरह बल्लेबाजी की है, वह काबिले तारीफ है। उन्होंने सही समय पर मोर्चा संभाला। हमें भी ऐसे खिलाड़ियों की जरूरत है।  कैरेबियाई कप्तान ने कहा, जब तक खिलाड़ी टीम को प्राथमिकता नहीं देते, हालात ऐसे ही रहेंगे। नेट पर बल्लेबाज अच्छा प्रदर्शन कर रहे हैं, लेकिन जरूरी बात मैच में अच्छा खेलना है।